Pårørenderådet for Elev Hus 1 – 3

v. Arne H. Poulsen

Pileløkken 20

8340 Malling

Malling 22. november 2022

Aarhus Kommune

Magistratsafdelingen for Sociale Forhold og Beskæftigelse

Høringsportal

**Høringssvar vedr. Sparekatalog og udviklings- og omstillingsplanen for Sociale Forhold og Beskæftigelse**

Nærværende høringssvar er indgivet af Pårørenderådet for Bofællesskabet Elev hus 1 – 3. Høringssvaret omfatter bemærkninger til MSB’s Spareforslag 2023 – 2026 såvel som Udviklings- og omstillingsplanen i MSB.

En generel kommentar er, at det er vanskeligt/umuligt at vurdere, hvordan en række af forslagene rent faktisk vil blive udmøntet og dermed vanskeligt gennemskueligt at vurdere konsekvenserne. Hvis MSB har et ønske om i fremtiden at få mere kvalificerede indspil skal en opfordring derfor være at beskrive de enkelte tiltag bedre, så mulighed for vurdering af konsekvenser bliver bedre.

**Spareforslag 2023 – 2026**

**MSB – 12**

Vi finder initiativet med en forbedret grundnormering meget positivt. En forbedret grundnormering og færre tillægsydelser vil alt andet lige betyde tryggere rammer for beboerne.

**MSB - 16**

Vi finder det bekymrende, at MSB vil opsige og reducere aftaler med oplysningsforbund. Opsiges/reduceres de eksisterende aftaler, skal det samtidig sikres, at brugerne får et sammenlignelig tilbud dvs. såvel kvalitet eller kvantitet må ikke forringes i nye tilbud. Herudover skal mobilitet indtænkes i fremtidige tilbud, således vores pårørende rent praktisk fortsat kan gøre brug af nye tilbud. Det er vigtigt for vores pårørende, at de – på lige fod med andre – oplever at have en dagligdag bestående af beskæftigelsestilbud udenfor Bofællesskabet såvel som praktisk og socialt samvær i Bofællesskabet.

**Udviklings- og omstillingsplanen i MSB**

**Tema 3 UDVIKLING OG OPTIMERING AF INDSATSER FOR BORGERE MED HANDICAP OG PSYKISKE UDFORDRINGER**

**1 | Flere borgere med socialpsykiatriske udfordringer skal i beskæftigelse**

Skal flere tilbydes en form for beskæftigelse i dagtimerne end i dag, kræver det at der tages hensyn til den enkeltes formåen, således borgere i denne gruppe ikke udsættes for pres og usikkerhed, der blot gør deres i forvejen komplekse situation vanskeligere. Vi vil tillade os at sætte spørgsmålstegn ved, om der på det enkelte bosted reelt bliver tale om en besparelse, da man må forvente, at kun et vist antal af beboerne vil kunne komme i beskæftigelse.

**2 | Omlægning af dagtilbudsområdet så flere kommer i beskæftigelse**

Det er positivt, at der sættes flere ressourcer ind på, at handicappede kan komme i fleksjob med pædagogisk støtte i en længere periode. Der skal sikres fleksibilitet så den pædagogiske støtte tilpasses den enkeltes behov. Det må samtid sikres, at de virksomheder, der får målgruppen i job med løntilskud/fleksjob indretter sig på en måde, så borgeren i beskæftigelse får den nødvendige vejledning/støtte. MSB må derfor sikre, at den enkelte virksomhed har udpegede flere personer, som kender borgerens særlige behov, og drager omsorg for borgeren, når vedkommende er på arbejdspladsen.

**3 | Flere lette botilbud og bostøtte til unge**

Man kan ikke være uenig i at borgerne skal være så selvhjulpne som muligt. Imidlertid er der en del af de omfattede borgere som har sociale udfordringer. At bo i egen bolig med bostøtte kan derfor være socialt isolerende for disse unge. Ved gennemførelse af forslaget skal der derfor være fokus på, at mestring ikke kun fokuserer på praktiske gøremål men også på sociale aspekter.

**7 | Udbygning af den fleksible bostøtte i eget hjem**

Se kommentarer under punkt 3

**8 | Bedre udnyttelse af de lette bofællesskaber**

Hvis tiltaget betyder, at flere borgere flyttes tættere på familie og venner, tænker vi, det er positivt.

**9 | Investeringer i Tættere på de Unge og Tættere på Borgeren**

Det er glædeligt, hvis tiltaget betyder at den enkelte borger får den hjælp der rent faktisk er behov for. Det kræver udover sagsbehandling tillige, at der rent faktisk er midler til den støtte/tiltag der er behov for.

**11 | Bedre grundnormering og færre tillægsydelser**

Vi finder initiativet med en forbedret grundnormering meget positivt. En forbedret grundnormering og færre tillægsydelser vil alt andet lige betyde tryggere rammer for beboerne med færre vikarer i dagligdagen.

**TEMA 5: DIGITALISERING, AFBUREAUKRATISERING &amp; ADMINISTRATION**

**1 | Velfærdsteknologi**

Det er en vigtig forudsætning at teknologi aldrig kan erstatte menneskelig omsorg. Desuden er det vigtigt, at teknologien ikke medføre personalemæssige besparelser, før velfærdsteknologier rent faktisk har bidraget til bedre egen-mestring og dermed medført personalebesparelse.

Der skal med andre ord ske en reel implementering af vældfærdsteknologien, før man opnår en ressourcebesparelse. Vi vil tillade os at sætte spørgsmålstegn ved, om implementering af velfærdsteknologier reelt fører til så stor frigivelse af personale i det enkelte botilbud, at der kan ske en reel besparelse. Man kan ikke spare en ressource på et botilbud baseret på et mindsket personaleforbrug set på tværs af mange botilbud.

Venlig hilsen

Arne Højgaard Poulsen

På vegne af Pårørenderådet Elev Hus 1 - 3